钦定古今图书集成/历象汇编/历法典/第108卷 > 大学衍义补 > 历象之法
## 钦定古今图书集成/历象汇编/历法典/第108卷 > 大学衍义补 > 历象之法

《周礼》：大司徒“以土圭之法测土深，正日景以求地中，
日南则景短多暑，日北则景长多寒，日东则景夕多
风，日西则景朝多阴，日至之景尺有五寸，谓之地中。”

臣按：《大司徒》以土圭之法测土深以正日景，专以求地中也，而冯相氏“致日以辨四时之叙” ，始专以考天象焉。大抵天道运行如环无端，治历者苟不即其阴消阳息之际以为立法之始，则何从而见其消息之机乎？惟于其日晷进退之际而候之，则其机将有不可遁者矣。候之之法，在植表测景以究其气之始至“而用以合其所布之算，两无差异，则历之本立矣。” 夫自周立表于阳城，汉人造历，必先定东西立晷仪。唐诏太史测天下之晷，凡十三处。宋测景则于浚仪之岳台，元人测景之所二十有七。旧说表八尺长，夏至之景尺有五寸，千里而差一寸。唐一行已尝駮议，八尺之表，表卑景促，古今承用，未之或革。元郭守敬所谓“表五倍其旧，悬施横梁，每至日中，以符窍夹测横梁之景，折取中数。又随所至之处而立表测景，考北极出地高下，夏至晷景长短，昼夜刻数多寡，然后用之以推验。” 其法可谓精密矣。